Il-Kummissjoni Ewropea - Stqarrija għall-istampa Taħditiet Kummerċjali bejn l-UE u l-Istati Uniti: Il-Kummissjoni Ewropea tippreżenta abbozz ta' mandati ta' negozjar Brussell, it-18ta' jannar 2019 Dawn in-negozjati jsegwu d-Dikjarazzjoni Konġunta li ntlaħaq qbil dwarha mill-President Juncker u l-President Trump f'Lulju li għadda. Bħala parti mill-impenn tagħha għat-trasparenza, il-Kummissjoni Ewropea qed tippubblika l-abbozz tal-mandati fl-istess ħin li tissottomettihom lill-Istati Membri tal-UE. L-Istati Membri issa għandhom jagħtu l-approvazzjoni tagħhom għall-proposti qabel ma jkunu jistgħu jibdew in-negozjati. Il-Kummissarju għall-Kummerċ Cecilia Malmström qalet: "Il-pubblikazzjoni tal-lum tal-abbozz ta' direttivi ta' negozjar tagħna hija parti mill-implimentazzjoni tad-dikjarazzjoni konġunta tal-Presidenti Juncker u Trump f'Lulju. L-Ambaxxatur Lighthizer u jien diġà ltqajna diversi drabi fil-Grupp ta' Ħidma Eżekuttiv u għamiltha ċara ħafna li l-UE hija impenjata li ssostni n-naħa tagħha tal-ftehim milħuq miż-żewġ Presidenti. Dawn iż-żewġ direttivi ta' negozjati proposti se jippermettu lill-Kummissjoni taħdem fuq it-tneħħija tat-tariffi u l-ostakli mhux tariffarji għall-kummerċ transatlantiku tal-oġġetti industrijali, l-għanijiet ewlenin tad-Dikjarazzjoni Konġunta ta' Lulju." Id-direttivi ta' negozjar ippreżentati mill-Kummissjoni lill-Kunsill jimplimentaw id-Dikjarazzjoni Konġunta tal-25 ta' Lulju u jkopru żewġ ftehimiet potenzjali mal-Istati Uniti: Ftehim kummerċjali ffukat strettament fuq it-tneħħija ta' tariffi fuq prodotti industrijali, bl- esklużjoni tal-prodotti agrikoli; It-tieni ftehim, dwar il-valutazzjoni tal-konformità, se jgħin biex jiġi indirizzat l-objettiv tat- tneħħija tal-ostakli mhux tariffarji, billi jagħmilha aktar faċli għall-kumpaniji li jagħtu prova li l- prodotti tagħhom jissodisfaw ir-rekwiżiti tekniċi fuq iż-żewġ naħat tal-Atlantiku. Fil-kuntest tal-Grupp ta' Ħidma Eżekuttiv bejn l-UE u l-Istati Uniti, stabbilit f'Lulju 2018, il- Kopresidenti, il-Kummissarju Malmström u r-Rappreżentant tal-Kummerċ tal-Istati Uniti Robert Lighthizer, iltaqgħu erba' darbiet sabiex imexxu 'l quddiem il-programm ta' ħidma miftiehem. Saru diversi laqgħat oħra bejn rappreżentanti taż-żewġ naħat fil-livelli ta' uffiċjali għolja u ta' esperti. L-UE diġà implimentat diversi aspetti tad-Dikjarazzjoni Konġunta ta' Lulju. B'mod partikolari, l- importazzjonijiet tal-fażola tas-sojja mill-Istati Uniti lejn l-Unjoni Ewropea żdiedu b'112 % matul il- perjodu bejn Lulju sa Diċembru 2018, meta mqabbel mal-istess perjodu tas-sena li għaddiet. L-Istati Uniti issa hija l-fornitur ewlieni tal-fażola tas-sojja fl-Ewropa u dalwaqt se tkun tista' tespandi aktar is-suq tagħha, wara d-deċiżjoni tal-Kummissjoni Ewropea li tniedi l-proċess għall-awtorizzazzjoni tal- użu tal-fażola tas-sojja mill-Istati Uniti għall-bijofjuwils. Ċifri riċenti wrew ukoll żieda qawwija fil- vjeġġi ta' gass naturali likwifikat (LNG) mill-Istati Uniti f'Ottubru u Novembru 2018. L-UE identifikat ukoll għadd ta' oqsma fejn il-kooperazzjoni volontarja dwar kwistjonijiet regolatorji mal-Istati Uniti tista' twassal għal riżultati malajr u sostanzjali. Il-Kummissjoni Juncker biddlet il-mod kif jitmexxew in-negozjati kummerċjali billi għamlithom aktar miftuħa u inklużivi u billi introduċiet livell mingħajr preċedent ta' trasparenza. Il-pubblikazzjoni tal- abbozzi tal-mandati ta' negozjar, kif imressqa lill-Istati Membri, u ta' kwalunkwe proposta oħra ta' negozjar huma elementi ewlenin ta' dan l-approċċ. Għal Aktar Informazzjoni Links għall-mandati: Valutazzjoni tal-konformità u l-Anness L-eliminazzjoni tat-tariffi industrijali u l-Anness Dikjarazzjoni konġunta Lulju 2018 Stqarrija għall-istampa: L-Istati Uniti huma l-fornitur prinċipali tal-fażola tas-sojja fl-Ewropa, b'importazzjonijiet li żdiedu b' 112 % Stqarrija għall-istampa: L-importazzjonijiet fl-Unjoni Ewropea ta' Gass Naturali Likwifikat (LNG - liquefied natural gas) mill-Istati Uniti qegħdin jiżdiedu Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Ta_ditiet_Kummer_jali_bejn_l-UE_u_l-Istati_Uniti__Il-Kummissjoni_Ewropea_tippre_enta_abbozz_ta__mandati_ta__negozjar.pdf